Toneelgeselskap van ‘Die Gelofte’ kuier by monumentDie toneelgeselskap van ‘Die Gelofte’ kuier by die Voortrekkermonument. (Foto: Verskaf) Op 6 Mei vanjaar sal die splinternuwe musiekblyspel Die Gelofte vir die eerste keer op die planke te siene wees. Ter voorbereiding van die geskiedkundige gebeurtenis, het dié toneelgeselskap ’n draai by die Voortrekkermonument gaan maak om hulself behoorlik van die geskiedenis te vergewis. Die geselskap is met ope arms ontvang en dr. Danie Langner, besturende direkteur van die FAK en die Voortrekkermonument, het sy lyf toerleier gehou tydens die besoek. “Ek kan nie wag vir die musiekblyspel nie. Ek dink dit gaan ongelooflik wees,” het Langner gesê. Die geselskap het tydens die besoek die kleurvolle stories en waardevolle, geskiedkundige skatte geniet. Johan Vorster, wat die rol van Sarel Cilliers vertolk, was verwonderd oor Grietjie, die kanon wat by die Slag van Bloedrivier gebruik is. “Dis baie spesiaal om vandag hier te wees en ’n dieper waardering vir die geskiedenis te kry. Dis tyd dat die Afrikaner weet waar hulle vandaan kom en dat ons voorsate volkome op die Here vertrou het. Die toneel maak 200 jaar se geskiedenis lewend en toepaslik,” het Vorster gesê. Nadia Beukes, bekend ook vir haar rolle in produksies soos Ons vir jou en Tree aan vertel dat die projek haar na aan die hart lê. “Dis ’n groot voorreg om deel van hierdie projek te wees. Die geskiedenis word op so ŉ mooi manier ten toon gestel wat ons voorsate se deursettingsvermoë en geloof wys,” sê Beukes. Na afloop van die toer het die geselskap heerlike jaffels by die Voortrekkermonument se eie restaurant, Skool op Wiele, geniet.